google/wiki40b huggingface dataset:
Γουόλτερ Μπρέναν

Νεανικά χρόνια

Ο Γουόλτερ Μπρέναν γεννήθηκε στο Λυν της Μασαχουσέτης, λιγότερο από 2 μίλια από το πατρικό του, που βρισκόταν στο Σουάμπσκοτ. Ήταν το δεύτερο παιδί, εκ των τριών, του Ουίλλιαμ Τζων Μπρέναν και της Μάργκαρετ Ελίζαμπεθ Φλάναγκαν, που ήταν Ιρλανδοί μετανάστες. Ο μεγαλύτερος αδελφός του ήταν μηχανικός και εφευρέτης, ενώ ο μικρότερος σπούδασε μηχανική επιστημών, εκεί στη Μασαχουσέτη.
Ο Μπρέναν, ενόσω ήταν ακόμα σχολείο είχε δείξει ότι ενδιαφέρεται για την υποκριτική και ξεκίνησε να δίνει παραστάσεις Βοντβίλ, από τα 15 του. Αργότερα κατατάχθηκε ως οπλίτης στον αμερικανικό στρατό, κατά τη διάρκεια του Α' Παγκοσμίου Πολέμου.. Ακολούθως, μετά τον Μεγάλο Πόλεμο, μετακόμισε στη Γουατεμάλα, όπου άρχισε να καλλιεργεί ανανάδες, κατόπιν εγκαταστάθηκε στην Καλιφόρνια. Κατά τη διάρκεια της δεκαετίας του 1920, έχασε πολλά χρήματα, που είχε επενδύσει, εξ αιτίας της παγκόσμιας οικονομικής ύφεσης.
Κόκο Μπι Γουέαρ

Στυλ

Έκανε το ντεμπούτο του στον χώρο της επαγγελματικής πάλης το 1978. Την περισσότερη φήμη του, την απέκτησε όσο ήταν εργαζόμενος στο WWF, το σημερινό WWE, με το ψευδώνυμο "Μπέρντμαν". Ο Γουέαρ εμφανιζόταν στο ρινγκ με έναν παπαγάλο είδους μακώ, με μπλε και κίτρινο χρώμα, και κινούσε τα χέρια του, χορεύοντας, σαν πουλί, πριν αλλά και μετά τους αγώνες του.

Εταιρείες

Πριν δουλέψει για το WWF, ο Γουέαρ ήταν μέλος πολλών παλαιστικών ομάδων, πρώτα με τον Μπόμπι Ίτον στο Μέμφις και αργότερα με τον Νόρβελ Όστιν που ήταν γνωστοί ως "The P.Y.T. Express", σε πολλές εταιρείες.

Διακρίσεις

Σταμάτησε από την ενεργό δράση το 2009 και συνολικά όλα αυτά τα χρόνια (31), κατέκτησε 23 τίτλους, ομαδικούς και ατομικούς. Το 2009, εισήχθη στο Hall of Fame του WWE, προς τιμήν της προσφοράς του στον χώρο της επαγγελματικής πάλης.
Μογγολική γλώσσα

Γεωγραφική κατανομή

Η μογγολική είναι εθνική γλώσσα της Μογγολίας, που ομιλείται από 2,7 εκατομμύρια ανθρώπους και επίσημη γλώσσα της περιοχής της Εσωτερικής Μογγολίας, όπου ομιλείται από επίσης 2,7 εκατομμύριο ή περισσότερους ανθρώπους. Ο ακριβής αριθμός των ομιλητών είναι άγνωστος, καθώς δεν υπάρχουν διαθέσιμα δεδομένα για τις γλωσσικές δυνατότητες των Κινέζων πολιτών. Υπάρχουν περίπου 5 εκατομμύριο Μογγόλοι στην Κίνα, αλλά η χρήση της Μογγολικής ανάμεσά τους είναι σε φθίνουσα πορεία, ειδικότερα στις νεότερες γενιές σε αστικές περιοχές, εξαιτίας της κυριαρχίας της Μανδαρινικής Κινεζικής. Η μεγάλη πλειοψηφία των ομιλητών της μογγολικής γλώσσας ζει στην Εσωτερική Μογγολία, μαζί με ομιλητές της Χαρτσίν και Χορτσίν διαλέκτων, που ζουν σε περιοχές του Λιαονίνγκ, του Ζιλίν και του Χεϊλονγκζιάνγκ που συνορεύουν με την Εσωτερική Μογγολία. Σύμφωνα με τον Ουράντιν Ε. Μπούλαγκ (Uradyn E. Bulag), οι Μογγόλοι ανησυχούν για τη γλώσσα τους εξαιτίας ισχυρών κινεζικών πολιτισμικών και εθνικιστικών πιέσεων.

Ταξινόμηση και διάλεκτοι

Η Μογγολική ανήκει στις  μογγολικές γλώσσες. Η οροθέτηση της γλώσσες στις Μογγολικές είναι αμφισβητούμενο θεωρητικό πρόβλημα, η επίλυση του οποίου εμποδίζεται από το γεγονός ότι τα υπάρχοντα δεδομένα για τις διάφορες διαλέκτους δεν είναι εύκολα διευθετήσιμα σύμφωνα με κοινά γλωσσολογικά κριτήρια. Τέτοια δεδομένα θα μπορούσαν πιθανώς να εξηγήσουν την ιστορική ανάπτυξη του μογγολικού διαλεκτικού συνεχούς, όπως επίσης τις κοινωνιογλωσσικές ιδιότητές του. Αν και οι φωνολογικές, επίσης οι λεξικογραφικές έρευνες έχουν αναπτυχθεί αρκετά, χρειάζονται ακόμη αρκετά στοιχεία για να θεμελιωθεί η μορφοσυντακτική μελέτη, για παράδειγμα ανάμεσα σε τόσο διαφοροποιημένες διαλέκτους όπως η Χάλχα και η Χορτσίν.
Επίσης αμφισβητείται η κατάσταση ορισμένων γλωσσών της μογγολικής ομάδας, δηλαδή αν είναι γλώσσες διακριτές από τη Μογγολική ή απλά διάλεκτοι. Υπάρχουν τρεις τέτοιες: η Οϊράτ (στην οποία περιλαμβάνεται η εκδοχή Καλμίκ) και η Μπουριάτ, αμφότερες ομιλούνται στη Ρωσία, τη Μογγολία και την Κίνα και η Όρντος, που ομιλείται γύρω από την πόλη Όρντος της Εσωτερικής Μογγολίας.
Φράντισεκ Όγκουρτσακ

Καριέρα

Ο Φράντισεκ Όγκουρτσακ έκανε τα πρώτα του βήματα στο χώρο της πετοσφαίρισης στις ακαδημίες της ΒΣΚ Πουτσόφ, με την οποία υπέγραψε και το πρώτο του επαγγελματικό συμβόλαιο. Το 2004 ταξίδεψε στην Τσεχία για λογαριασμό της ΒΚ Κλάντνο, στην οποία παρέμεινε για τρία χρόνια.
Το 2007 μεταπήδησε στο Βέλγιο για λογαριασμό της Κνακ Ρούσελαρε, στην οποία παρέμεινε για ένα χρόνο. Το καλοκαίρι του 2008 ταξίδεψε στην Ιταλία, στην οποία παρέμεινε για πέντε χρόνια αγωνιζόμενος στις Μπασάνο (2008-09), Ούμπρια (2009-10), Ίγκο Γκένες (2010-11), Σίσλει (2011-12), Παγιάβολο Πιασέντζα (2012-13) και Καλίπο Σπορ (2013-14).
Τη σεζόν 2014-15 αγωνίστηκε στο πρωτάθλημα της Πολωνίας με τη φανέλα της Πίλκα Σιάτκοβα, ενώ το καλοκαίρι του 2015 μετεγγράφη στον Ολυμπιακό Πειραιώς.
Στην ομάδα του Πειραιά παραμένει μέχρι σήμερα.

Διεθνείς συμμετοχές

Ο Φράντισεκ Όγκουρτσακ είναι διεθνής με την εθνική ομάδα πετοσφαίρισης της Σλοβακίας από το 2003 έχοντας πραγματοποιήσει περισσότερες από ενενήντα συμμετοχές.
Ταξιδεύοντας

Ταξιδεύοντας είναι πεντάτομη σειρά ταξιδιωτικών εντυπώσεων του Νίκου Καζαντζάκη. Αποτελείται από τα βιβλία Ταξιδεύοντας: Ισπανία, Ταξιδεύοντας: Ιαπωνία - Κίνα, Ταξιδεύοντας: Αγγλία, Ταξιδεύοντας: Ιταλία - Αίγυπτος - Σινά - Ιερουσαλήμ - Κύπρος - Ο Μοριάς και Ταξιδεύοντας: Ρουσία.

Ταξιδεύοντας

Το ταξίδι κι η εξομολόγηση (κι η δημιουργία είναι η ανώτερη και πιστότερη μορφή της εξομολόγησης) στάθηκαν οι δυο μεγαλύτερες χαρές της ζωής μου.
— Νίκος Καζαντζάκης, Ταξιδεύοντας: Ισπανία
Ο Νίκος Καζαντζάκης από μικρή ηλικία και μέχρι τον θάνατό του, δε σταμάτησε να ταξιδεύει στην Ευρώπη, την Αφρική και την Ασία. Ξεκίνησε να καταγράφει τις ταξιδιωτικές του εντυπώσεις το 1907 στο Παρίσι ως ανταποκριτής αθηναϊκών εφημερίδων, και μέχρι το 1946, χρονιά που εκδόθηκε για πρώτη φορά στην Ελλάδα το μυθιστόρημα Βίος και Πολιτεία του Αλέξη Ζορμπά, ήταν γνωστός στο ελληνικό κοινό κυρίως για τα ταξιδιωτικά του κείμενα. Η Ασκητική, η Οδύσεια και τα θεατρικά έργα του ήταν γνωστά σε έναν πολύ περιορισμένο αριθμό ατόμων.
Θεωρείται ο συγγραφέας που καθιέρωσε την ταξιδιωτική λογοτεχνία στα ελληνικά γράμματα, αν και σύμφωνα με τον Πήτερ Μπην ο γεννήτορας της ταξιδιωτικής λογοτεχνίας στην Ελλάδα ήταν ο Κώστας Ουράνης.
Καταρράκτες Βικτωρίας

Οι Καταρράκτες της Βικτωρίας (αγγλικά: Victoria Falls) ή Mosi-oa-Tunya ( "Ο καπνός που βροντά") είναι καταρράκτες που βρίσκονται στην Αφρική, μεταξύ της Ζάμπια και της Ζιμπάμπουε. Δημιουργούνται από τον ποταμό Ζαμβέζη, και αποτελούν κάποιους από τους μεγαλύτερους καταρράκτες του κόσμου. Το όνομα "Βικτωρίας", δόθηκε από τον Ντέιβιντ Λίβινγκστον, προς τιμή της βασίλισσας Βικτωρίας και είναι το όνομα το οποίο χρησιμοποιεί επίσημα η Ζιμπάμπουε για τους καταρράκτες. Αντίθετα, η Ζάμπια χρησιμοποιεί ως επίσημο το όνομα Mosi-oa-Tunya. Το μέγιστο ύψος τους φτάνει τα 108 μέτρα και το πλάτος τους τα 1708 μέτρα, ενώ ο όγκος του νερού που πέφτει φτάνει κατά μέσο όρο τα 1088 m³/s (κυβικά μέτρα/δευτερόλεπτο).

Φυσικά Χαρακτηριστικά

Οι καταρράκτες της Βικτωρίας σχηματίζονται όταν ο Ζαμβέζης που ρέει σε ένα επίπεδο υψίπεδο συναντά ένα χάσμα πλάτους 1708 μέτρων. Το ύψος του χάσματος ξεκινά από τα 80 μέτρα (στη δυτική άκρη) και φτάνει στα 108 (στο κέντρο). Το χάσμα αυτό αποκαλείται Πρώτο Φαράγγι.
Στο λόφο του καταρράκτη σχηματίζονται δύο νησιά, που είναι αρκετά μεγάλα, ώστε να είναι εμφανή ακόμα με πλήρη πλημμύρα: Το Νησί Boaruka (ή νησί καταρρακτών), κοντά στη δυτική όχθη και το Νησί Λίβινγκστον, κοντά στη μέση. Ακόμα, διάφορες μικρές νησίδες δημιουργούνται την περίοδο που τα νερά δεν είναι πολλά.
Τα κύρια ρεύματα ονομάζονται: Devil's Cataract (Καταρράκτες του Διαβόλου ή Leaping Water, νερό που πηδά), Main Falls (Κύριοι καταρράκτες) , Rainbow Falls (Καταρράκτες του Ουράνιου τόξου) και Eastern Cataract (Ανατολικός Καταρράκτης).
Μετά τους καταρράκτες το ποτάμι συνεχίζει την πορεία του μέσα από 7 διαδοχικά φαράγγια. Οι πλευρές από αυτά τα φαράγγια είναι κάθετες και έχουν ύψος περίπου γύρω στα 120 μέτρα.
Η ποσότητα του νερού που πέφτει από τους καταρράκτες διαφέρει ανάλογα με την εποχή. Η περίοδος των βροχών ξεκινά από τα τέλη Νοεμβρίου και φτάνει έως τις αρχές Απριλίου. Την περίοδο του Φεβρουαρίου μέχρι τον Μάιο, είναι η περίοδος όπου ο Ζαμβέζης πλημμυρίζει. Το ύψος του σύννεφου που σηκώνεται από την πτώση των νερών φτάνει τα 400 μέτρα και είναι ορατό από απόσταση 50 χιλιομέτρων.
Κιναλδίνη

Ιστορία

Η πρώτη σύνθεση κιναλδίνης πιστώθηκε στους Ντόμπνερ (Döbner) και Μίλλερ (Miller), το 1881 και έγινε με αντίδραση Σκραπ (Skraup reaction), με πρόδρομη ύλη 1,2-αιθανοδιόλη (HOCH₂CH₂OH). Ακολούθως παρήγαγαν κιναλδίνη μετά από αντίδραση συμπύκνωσης στην οποία μετείχαν ανιλίνη (PhNH₂), παραλδεΰδη και θειικό οξύ (H₂SO₄).

Φυσικές ιδιότητες

Η χημικά καθαρή κιναλδίνη, στις κανονικές συνθήκες περιβάλλοντος, δηλαδή σε θερμοκρασία 25°C και υπό πίεση 1 atm, είναι άχρψμο υγρό με θερμοκρασία τήξης -1°C, θερμοκρασία βρασμού  247,6 °C, πυκνότητα 1.058,5 kg/m³ και δεόκτη διάθλασης 1,6126.  Είναι ελάχιστα υδατοδιαλυτή, αλλά ευδιάλυτη σε οργανικούς διαλύτες.

Χημικές ιδιότητες

Σχηματίζει άλατα με ανόργανα οξέα και με αλκυλιωτικά μέσα. Δίνει αντιδράσεις συμπύκνωσης με αλδεΰδες. Τα άτομα υδρογόνου στη μεθυλομάδα της είναι ευκίνητα, οπότε η ένωση μπορεί να σχηματίσει οργανομεταλλικές ενώσεις. Δίνει αντιδράσεις Μάνριχ (Mannich reactions).
Το διοξείδιο του σεληνίου (SeO₂) οξείδώνει τη μεθυλομάδα (-CH₃) της κιναλδίνης σε φορμυλομάδα (-CHO).
Η κιναλδίνη, με την  επίδραση υπερμαγγγανικού καλίου (KMnO₄) οξειδώνεται σε ανθρανιλικό οξύ ().

Εφαρμογές

Η κιναλδίνη χρησιμοποιήθηκε ως πρόδρομη ένωση για την παραγωγή κιναλδικού οξέος, καθώς και σε φάρμακα κατά της ελονοσίας, για την παραγωγή διαφόρων άλλων φαρμακευτικών σκευασμάτων, χρωστικών ουσιών για τρόφιμα, γενικότερα για χρωστικές ουσίες, όπως για παράδειγμα το αποκαλούμενο «κίτρινο κινολίνης», την πινακυανόλη και το κιναλδινρότιο. 
Χρησιμοποιήθηκε, ακόμη, ως πρόδρομη ύλη για την παραγωγή του πεχαμετρικού δείκτη που είναι γνωστός ως «Κόκκινο κιναλδίνης» 
Το θειικό κιναλδινώνιο είναι αναισθητικό΄που χρησιμοποιείται για τη μεταφορά (ζωντανών) ψαριών.
Σε ορισμένα νησιά της Καραϊβικής χρησιμοποιείται για να διευκολύνει τη συλλογή των τροπικών ψαριών από υφάλους.
Φρανσουά Κενέ

Θεωρίες

Διατύπωσε τις θεωρίες του για πρώτη φορά σε ηλικία 62 ετών όταν, με την πείρα μεγάλου γαιοκτήμονα έγραψε στην Εγκυκλοπαίδεια δύο λήμματα αγροτικής οικονομίας, υποστηρίζοντας ότι το κράτος πρέπει να ενισχύει την αγροτική παραγωγή και όχι το εμπόριο ή τη βιοτεχνία και τη βιομηχανία. Η γεωργία έχει πρωταρχική σημασία γιατί μόνο απ' αυτήν παράγεται το καθαρό προϊόν απ' αυτήν εξαρτώνται όλοι οι υπόλοιποι κλάδοι της εθνικής εργασίας και γι' αυτό πρέπει να πληρώνει όλους τους φόρους. Στη διανομή του εθνικού εισοδήματος μεσολαβούν τρεις τάξεις η παραγωγική τάξη, που αποτελείται από τους αγρότες οι οποίοι καλλιεργούν τη γη, η διανεμητική τάξη, οι γαιοκτήμονες οι οποίοι εισπράττουν πρώτοι το πραγματικό εθνικό εισόδημα με μορφή μίσθωσης της γης και η στείρα τάξη δηλαδή οι έμποροι, οι βιοτέχνες, οι βιομήχανοι, οι ελεύθεροι επαγγελματίες και άλλοι. Εκτός από αυτές τις τάξεις, υπάρχει και ο λαουτζίκος.
Αργότερα ο Κενέ απέδειξε τον τρόπο αυτό της διανομής του εισοδήματος στο μεγαλοφυές έργο του Οικονομικοί πίνακες (1758). το οποίο αποτελεί το μοντέλο κυκλοφορίας όπου διαγράφει τη διαδικασία του κοινωνικού προϊόντος στις διάφορες φάσεις του, από την παραγωγή ως τη διανομή. Έγραψε επίσης το έργο Γενικά αξιώματα οικονομικής διακυβέρνησης (1760) και άλλα.
Η διδασκαλία του Κενέ αποτελεί όχι μόνο οικονομική θεωρία αλλά και φιλοσοφικό σύστημα. Υποστήριξε ότι στην οικονομία κυριαρχούν φυσικοί νόμοι ότι δηλαδή η ικανοποίηση οικονομικού ατομικού συμφέροντος είναι κινητήρας των οικονομικών λειτουργιών, γι' αυτό και η πολιτική δεν πρέπει να επεμβαίνει καθόλου στην οικονομική ζωή παρά μόνο περιθωριακά. Από εδώ και το περίφημο αξίωμα των φυσιοκρατών αφήστε να γίνει και αφήστε να περάσει, ο κόσμος βαδίζει από μόνος του (laisser faire et laisser passer).

Οι αναφορές από τον Μαρξ

Ο Κενέ θεωρείται αρχηγός των οικονομολόγων που μετονομάστηκαν φυσιοκράτες. Θεωρείται επίσης ότι είναι εκείνος που ανήγαγε την πολιτική οικονομία σε επιστήμη. Ο Καρλ Μαρξ τον ονόμασε πατέρα της πολιτικής οικονομίας αναφέροντας ότι η κυριότερη υπηρεσία που πρόσφερε ήταν ότι μετέφερε την πηγή της υπεραξίας από τον τομέα της κυκλοφορίας. Καταπολέμησε το μερκαντιλισμό και τον προστατευτισμό στον τομέα της παραγωγής υποστηρίζοντας λαθεμένα ότι η αγροτική οικονομία αποτελεί το μοναδικό κλάδο της υλικής παραγωγής που δημιουργεί υπεραξία (καθαρό προϊόν).
Ήταν ο δημιουργός και επικεφαλής της φυσιοκρατικής σχολής. Σύμφωνα με την σχολή αυτή, υπάρχει ένας φυσικός νόμος στην οικονομία και στην κοινωνία γενικότερα, ο μηχανισμός του οποίου πρέπει να είναι σεβαστός από όλους. Το έργο του «Οικονομικό πλάνο» (1758) μπορεί να θεωρηθεί ως η πρώτη προσπάθεια οργάνωσης της οικονομικής σκέψης.

Επιστήμονας

Ο Κενέ, επαγγελματικά, αναδείχθηκε εξαιτίας της ισχυρής θέλησής του, σε χειρουργό, έγραψε διάφορα ιατρικά συγγράμματα, με τα οποία ανέτρεψε αντιλήψεις μεγάλων χειρουργών της εποχής του. Ίδρυσε τη χειρουργική Ακαδημία έγινε μέλος της Ακαδημίας των Επιστημών, γιατρός της μαντάμ Πομπαντούρ, του βασιλιά, του διαδόχου.

Θάνατος

Πέθανε στις 16 Δεκεμβρίου του 1774. Προηγουμένως, πρόλαβε να δει τον καλύτερο μαθητή του, τον Τιργκό να αναλαμβάνει στο αξίωμα του Υπουργού Εθνικής Οικονομίας.
Ρωμαϊκή οικία Κω

Περιγραφή

Η κεντρική είσοδος του κτιρίου βρίσκεται στην ανατολική πλευρά. Εκεί συναντάμε βάση αγάλματος ή στήλης με την επιγραφή «ΑΠΕΛΕΞΙΚΑΚΟΣ» (αυτός που διώχνει το κακό). Στο πρώτο άτριο βρίσκεται μια μικρή δεξαμενή και στο δάπεδο ένα εντυπωσιακό και καλοδιατηρημένο ψηφιδωτό με παράσταση πάνθηρα που κατασπαράζει ελάφι. Σχεδόν σε όλα τα δωμάτια της οικίας έχουν πανέμορφα ψηφιδωτά αλλά και πλούσιο διάκοσμο. Στο κεντρικό δωμάτιο της οικίας (ανδρώνας) αλλά και σε άλλα υπάρχουν ίχνη ορθομαρμάρωσης και ψηφιδωτά δάπεδα με γεωμετρικά κοσμήματα, παραστάσεις τίγρης, πάνθηρα κ.ά. Οι βοηθητικοί χώροι βρίσκονται στη βορειοδυτική πλευρά, κοντά στη σκάλα που οδηγεί στον όροφο. Σε κάθε αίθριο υπάρχουν μικρές ή μεγάλες δεξαμενές και ψηφιδωτά διαφόρων τύπων με πλούσια θεματολογία από Νηριήδες ως δελφίνια. Στο κτίριο βρέθηκαν και αγάλματα Νυμφών, της Αθηνάς, καθώς και ψηφιδωτό με αναπαράσταση βυθού, που αποδεικνύουν ότι η ζωή της οικίας ξεκίνησε στο τέλος της Ελληνιστικής εποχής.
Αμφορέας του Ανδοκίδη (Αρχαιολογικό Μουσείο Βερολίνου, αρ. 2159)

Ιστορικό του ευρήματος

Βρέθηκε στο Βούλτσι.

Περιγραφή

Είναι έργο εξαιρετικής τέχνης με γυαλιστερό γάνωμα. Η αγγειογραφία του διαφέρει από τον συνηθισμένο ερυθρόμορφο ρυθμό ως προς την απόδοση των γραμμών. Φέρει εγχάρακτη επιγραφή στον πόδα: «ΑΝΔΟΚΙΔΕΣ ΕΠΟΕΣΕΝ», στον ώμο ζώνη με φύλλα φοινικιάς και άνθη λοτού, και στον πόδα ακτίνες. Το καπάκι είναι διακοσμημένο με φύλλα κισσού και ακτίνες.

Η αρπαγή του ιερού τρίποδα

Η αγγειογραφία της Α' όψης έχει ως θέμα την αρπαγή του ιερού τρίποδα από τον Ηρακλή. Εικονίζεται στην μέση ο Ηρακλής να δρασκελίζει προς τα αριστερά με το δεξί πόδι μπροστά. Φοράει κοντό χιτώνα με πτυχές, διακοσμημένο με μαύρους μικρούς σταυρούς και ρόδακες. Φοράει επίσης την λεοντή με τα πόδια δεμένα μπροστά στο στήθος. Τα μάγουλα είναι ερυθρά γενειοφόρα. Το μουστάκι μαύρο. Η κόμη είναι κοντή, αλλά κατσαρή. Στα δύο χέρια κρατάει τον ιερό τρίποδα σε οριζόντια θέση. Από τα δεξιά εικονίζεται ο Απόλλων να δρασκελίζει προς τα αριστερά με το δεξί πόδι μπροστά. Με το ένα δεξί χέρι κρατάει ένα πόδι του τρίποδα, ενώ στο αριστερό κρατάει το κατακόκκινο τόξο του. Η κόμη είναι μακρυά και κάθετη, στο κούτελο μπούκλες. Την κεφαλή στεφανώνει κόκκινο δάφνινο στεφάνι. Φοράει κοντό χιτώνα, επίσης κοντό μανδύα στους ώμους που είναι διακοσμημένος με μαύρους μικρούς σταυρούς. Δεξιά στέκει η Άρτεμις (ή Λητώ) προς τα αριστερά. Φοράει μακρύ χιτώνα με μπορντούρα από μαιάνδρους, κοντό χιτώνα στους ώμους με μικρούς σταυρούς. Η κεφαλή είναι στεφανωμένη με δάφνη, η κόμη μακρυά. Στα χέρια κρατάει διακοσμητικά κλαδιά. Αριστερά ίσταται η Αθηνά προς τα δεξιά. Φοράει μακρύ χιτώνα με πτυχές και τριπλούς διακοσμητικούς ρόδακες. Φοράει επίσης στενό επανωφόρι μέχρι τα γόνατα που είναι διακοσμημένο με σβάστικες. Στο δεξί ώμο φοράει μεγάλο γενειοφόρο γοργόνειο με κόκκινη γλώσσα και μαύρα φίδια. Στους ώμους προβάλουν ελισσόμενα φίδια. Στο κεφάλι φοράει αττικό κράνος με υψηλό λοφίο. Κρατάει μεγάλη στρογγυλή ασπίδα στο αριστερό και δόρυ στο δεξί.

Σκηνές πάλης

Η αγγειογραφία της Β' όψης έχει ως θέμα το άθλημα της πάλης. Στο κέντρο δύο γυμνοί παλαιστές κάνουν λαβή στα χέρια. Αριστερά στέκει ένας στεφανωμένος επιτηρητής που φοράει μακρύ μανδύα με μακρές πτυχές. Κρατάει μακρύ άβδο στο δεξί και έναν μεγάλο ανθό ροδιάς στο αριστερό, τον οποίο φαίνεται να οσφρίζεται. Στο έδαφος δεξιά δίπλα στους αθλητές είναι τοποθετημένος ένας αμφορέας. Στον τοίχο επάνω από τον αμφορέα είναι κρεμασμένος ένας μανδύας. Πιο δεξιά άλλοι παλαιστές αγωνίζονται, από τους οποίους ο νεαρότερος έχει πιάσει τον γηραιότερο από την μέση και τον έχει ανασηκώσει στον αέρα, ενώ ο αντίπαλός του προσπαθεί να λύσει την λαβή, ενώ με το πόδι του αντιστέκεται.
2755 Αβικέννας

Φυσικά χαρακτηριστικά

Τα φυσικά χαρακτηριστικά του Αβικέννα είναι άγνωστα.
Presto

Λίστα Τραγουδιών

1. Show Don't Tell (Lee, Lifeson, Peart) - 5:01

2. Chain Lightning (Lee, Lifeson, Peart) - 4:33

3. The Pass (Lee, Lifeson, Peart) - 4:52

4. War Paint (Lee, Lifeson, Peart) - 5:24

5. Scars (Lee, Lifeson, Peart) - 4:07

6. Presto (Lee, Lifeson, Peart) - 5:45

7. Superconductor (Lee, Lifeson, Peart) - 4:47

8. Anagram (for Mongo) (Lee, Lifeson, Peart) - 4:00

9. Red Tide (Lee, Lifeson, Peart) - 4:29

10. Hand Over Fist (Lee, Lifeson, Peart) - 4:11

11. Available Light (Lee, Lifeson, Peart) - 5:03

Βραβεία

Presto (άλμπουμ)
Ηνωμένες Πολιτείες (RIAA Certification): Χρυσός 
Καναδάς (CRIA Certification): Πλατινένιος 
Ηνωμένο Βασίλειο (BPI Certification): Ασημένιος
Κύπελλο Κύπρου ποδοσφαίρου ανδρών 1998-99

Σύστημα διεξαγωγής

Στο κύπελλο Κύπρου 1998-99 συμμετείχαν οι 14 ομάδες του πρωταθλήματος Α΄ κατηγορίας 1998-99, οι 14 ομάδες του πρωταθλήματος Β΄ κατηγορίας 1998-99, οι 14 ομάδες του πρωταθλήματος Γ΄ κατηγορίας 1998-99 και οι 8 πρώτες τη μέρα της κλήρωσης του προκριματικού γύρου ομάδες του πρωταθλήματος Δ΄ κατηγορίας 1998-99.
Διεξήχθη σε 6 γύρους. Διεξήχθη με το σύστημα νοκ-άουτ. Στον προκριματικό γύρο και στον α΄ γύρο έγιναν μονοί αγώνες στην έδρα της ομάδας που είχε κληρωθεί ως γηπεδούχος. Σε περίπτωση που ένας αγώνας έληγε ισόπαλος, ακολουθούσε ημίωρη παράταση. Αν και μετά τη λήξη της παράτασης το αποτέλεσμα εξακολουθούσε να ήταν ισόπαλο, τότε γινόταν επαναληπτικός αγώνας στην έδρα της φιλοξενούμενης ομάδας. Σε περίπτωση και που ο επαναληπτικός έληγε ισόπαλος, ακολουθούσε ημίωρη παράταση. Αν και μετά τη λήξη της παράτασης το αποτέλεσμα εξακολουθούσε να ήταν ισόπαλο, τότε εκτελούνταν πέναλτι.
Στους 3 επόμενους γύρους έγιναν διπλοί αγώνες με κάθε ομάδα να αγωνίζεται στην έδρα της και στην έδρα του αντιπάλου. Προκρινόταν η ομάδα που πετύχαινε τον μεγαλύτερο αριθμό τερμάτων και στους δύο αγώνες. Σε περίπτωση όπου και στους δύο αγώνες και οι δύο ομάδες σημείωσαν τον ίδιο αριθμό τερμάτων το κάθε τέρμα που σημειώθηκε εκτός έδρας λογιζόταν διπλό. Η ομάδα που με βάση το σύστημα αυτό, έχει τα περισσότερα τέρματα προκρινόταν στον επόμενο γύρο. Στην περίπτωση που και οι δύο ομάδες είχαν επιτύχει τον ίδιο αριθμό τερμάτων στην έδρα τους ή εκτός έδρας, δινόταν ημίωρη παράταση ευθύς μετά το τέλος του δεύτερου αγώνα. Αν κατά τη διάρκεια της παράτασης  και οι δύο ομάδες επιτύγχαναν τον ίδιο αριθμό τερμάτων τα τέρματα που σημειώθηκαν εκτός έδρας λογίζονταν διπλά (δηλαδή προκρινόταν η φιλοξενούμενη ομάδα). Στην περίπτωση που κατά τη διάρκεια της παράτασης δεν σημειώνονταν τέρματα, η πρόκριση καθοριζόταν με την εκτέλεση πέναλτι. Ο τελικός ήταν μονός. 
Η κυπελλούχος ομάδα είχε το δικαίωμα συμμετοχής στο Κύπελλο ΟΥΕΦΑ 1999-2000.
1728 Γκαίτε Λινκ

Φυσικά χαρακτηριστικά

Τα κυρίως φυσικά χαρακτηριστικά του Γκαίτε Λινκ είναι άγνωστα. Ο Γκαίτε Λινκ περιστρέφεται γύρω από τον εαυτό του μία φορά κάθε 60 ως 100 ώρες περίπου, μια πολύ αργή περιστροφή για αστεροειδή.
1158 Λούντα

Φυσικά χαρακτηριστικά

Η μέση διάμετρος της Λούντα εκτιμάται σε 19,06 χιλιόμετρα. O φασματικός τύπος της είναι άγνωστος, ενώ το άλβεδό της είναι 0,2329. Η Λούντα περιστρέφεται γύρω από τον εαυτό της μία φορά κάθε 6 ώρες και 52 λεπτά.
Vueling Airlines

Στόλος

Η εταιρεία ξεκίνησε με Airbus A320-200. Τα αεροπλάνα είναι εξοπλισμένα με 180 θέσεις, σε διάταξη 3-3. Business θέσεις δεν υπάρχουν. Στις αρχές του 2006 ο στόλος αποτελείτο από 9 Airbus 320, αλλά η εταιρεία σκέφτεται την αγορά πρόσθετων 20 Airbus 320. Το 2011 η εταιρεία αναφέρει ότι ο στόλος της αποτελείται από 35 αεροπλάνα.
Whatzupwitu

Μουσικό βίντεο

Το Whatzupwitu είχε μουσικό βίντεο, με διευθυντή τον Βάιν Ισχάμ, που εμπνεύστηκε από το εξώφυλλο του άλμπουμ. Αυτό ακολουθεί την εμφάνιση του Μέρφι στο μουσικό βίντεο του Τζάκσον για το Remember the Time. Το 1999, οι θεατές του MTV το ψήφισαν ως το τρίτο χειρότερο βίντεο όλων των εποχών και για τελευταία φορά εμφανίστηκε στο 25 Lame.
Εθνική Κροατίας (καλαθοσφαίριση γυναικών)

Συμμετοχές σε διεθνείς διοργανώσεις

Η Ομοσπονδία Καλαθοσφαίρισης της Κροατίας ιδρύθηκε στις 19 Δεκεμβρίου 1948 και έγινε παράρτημα της Ομοσπονδίας της Γιουγκοσλαβίας. Μετά τη διάσπαση του μεγάλου βαλκανικού κράτους έγινε αυτόνομος οργανισμός στις 17 Νοεμβρίου 1991, προσχωρώντας στη FIBA λίγους μήνες μετά, τον Ιανουάριο του 1992.  Την επόμενη δεκαετία συγκρότησε τέσσερις φορές ομάδα για να συμμετάσχει σε Μεσογειακούς Αγώνες (1997  ·  2001  ·  2005  ·  2009), συλλέγοντας ισάριθμα μετάλλια. 
Η πρώτη συμμετοχή της γυναικείας εθνικής ομάδας σε Ευρωπαϊκό Πρωτάθλημα έλαβε χώρα το 1995 στην Τσεχία. Η υψηλότερη θέση που έχει ποτέ καταλάβει είναι η 5η στη διοργάνωση της Πολωνίας το 2011. Την επόμενη χρονιά, έχοντας περάσει επιτυχώς το σχετικό προκριματικό τουρνουά, συμμετείχε για πρώτη φορά σε Ολυμπιακούς Αγώνες στο Λονδίνο.
Λέναρτ Γιόχανσον

Καριέρα

Ξεκίνησε ως παίκτης στο άθλημα του μπάντι στη Σουηδία για την ομάδα ΑΙΚ της Στοκχόλμης. Ο Γιόχανσον προσχώρησε ύστερα στις τάξεις της σουηδικής ποδοσφαιρικής ομοσπονδίας, της οποίας υπήρξε πρόεδρος από το 1984 έως το 1991. Ο Γιόχανσον είναι γνωστότερος για την καθιέρωση του Τσάμπιονς Λιγκ και την ανάθεση του Ευρωπαϊκού Πρωταθλήματος Ποδοσφαίρου του 1992 στη Σουηδία. Ο Γιόχανσον ονομάστηκε επίτιμος πρόεδρος της ΟΥΕΦΑ από τον διάδοχό του Μισέλ Πλατινί στο συνέδριο της ΟΥΕΦΑ στο Ντίσελντορφ, τον Ιανουάριο του 2007.
Τον Οκτώβριο του 2007, διορίστηκε μέλος της επιτροπής για την εισαγωγή του μπάντι στο Ολυμπιακό πρόγραμμα.
Το Βραβείο Λέναρτ Γιόχανσον (Lennart Johanssons pokal), το οποίο απονέμεται στο σουηδικό πρωτάθλημα ποδοσφαίρου ετησίως από το 2001, πήρε το όνομά του.

Προσωπική ζωή

Ο Γιόχανσον είχε παντρευτεί δύο φορές και είχε πέντε παιδιά. Το 2017 έμεινε χήρος, γιατί πέθανε η γυναίκα του Λόλα. Πέθανε τον Ιούνιο του 2019 σε ηλικία 90 ετών.
Γιόζεφ Βάιγκλ

Βιογραφικά στοιχεία

Ο Βάιγκλ γεννήθηκε στο Άιζενστατ της -σημερινής- Αυστρίας το 1766. Ήταν γιος του Γ. Φ. Βάιγκλ (Joseph Franz Weigl, 1740-1820), ο οποίος ήταν εξάρχων βιολοντσελίστας στην ορχήστρα της οικογένειας Εστερχάζι του Βασιλείου της Ουγγαρίας. Σπούδασε μουσική με δασκάλους τους Άλμπρεχτσμπέργκερ και Σαλιέρι. Έγραψε την πρώτη του όπερα Η Περιττή Προφύλαξησε ηλικία, μόλις, 16 ετών.  Μάλιστα, ο Σαλιέρι τον είχε εκθειάσει γι’ αυτήν, όπως και ο περίφημος Γκλουκ. 
Ο Βάιγκλ συνεργάστηκε με τον Μότσαρτ στο ανέβασμα των οπερών Οι Γάμοι του Φίγκαρο και Ντον Τζοβάνι. Αργότερα (1792), διαδέχθηκε τον Σαλιέρι στη θέση του αρχιμουσικού και συνθέτη της Όπερας.  Μετά από μεγάλη επιτυχία που γνώρισε με τις όπερές του, στη Βιέννη και το Μιλάνο, έφυγε από την Όπερα και, το 1827, διορίστηκε δεύτερος αρχιμουσικός στο Αυτοκρατορικό Παρεκκλήσιο, θέση που διατήρησε μέχρι το 1838. Έκτοτε, ασχολήθηκε κυρίως με τη σύνθεση εκκλησιαστικής μουσικής. Πέθανε στη Βιέννη, το 1846.

Μουσική

Ο Βάιγκλ συνέθεσε, κυρίως, όπερες -περίπου 35- στα γερμανικά και τα ιταλικά, που ακολούθησαν την παράδοση του βιενέζικου κλασικισμού.  Επίσης, έγραψε 18 μπαλέτα, 2 ορατόρια, 11 κοσμικές καντάτες, λειτουργίες, προσφορές (οφερτόρια), κοντσέρτα για τσέμπαλο, χορούς, άριες, καντσονέτες κ.α.